**DOKTORI DISSZERTÁCIÓ (PhD) TÉZISEI**

**ZSIDÓ KÁNTOROK MAGYARORSZÁGON A SOÁ UTÁNI ÉVTIZEDEKBEN**

**●**

**STERN LÁSZLÓ ÉS LÓRÁND MÁRTON ÉLETE ÉS MUNKÁSSÁGA**

**Nógrádi Gergely**

**ORSZÁGOS RABBIKÉPZŐ ÉS ZSIDÓ EGYETEM**

**Vallástudományi Doktori Iskola**

**Témavezetők:**

**Dr. Fenyves Katalin és Prof. Dr. Frigyesi Judit**

**Budapest**

**2018**

1. **A kutatás előzményei; a téma körülhatárolása, kérdések felvetése**

Az 1941-es magyarországi népszámlálás 861 ezerre tette a zsidónak minősülő, azaz legalább két izraelita nagyszülővel rendelkezők számát.

A holokausztot 255 ezer magyarországi zsidó ember élte túl.

Kétszázötvenötezer lelkileg megnyomorított, érzelmileg kisemmizett, szeretteit gyászoló ember.

Ezekből a túlélőkből kellett újra összetartó vallási közösséget kovácsolniuk a II. világháború utáni évtizedek vallási vezetőinek, rabbijainak, és nem utolsó sorban kántorainak.

Disszertációmban a magyar zsidóság liturgikus zenéjének korszakformáló személyiségein keresztül kívántam bemutatni a poszt-holokauszt chazan-lét kántorművészeti és társadalomtudományi vonatkozásait. E teljességgel feldolgozatlan téma egy fél évszázadot ölel fel, megidézve egy olyan korszakot, amelyben a kommunista diktatúra fokozatos kiépülésével voltaképp tiltottá vált a zsidók szabad vallásgyakorlása; lehetetlenné vált a kántorok és a rabbik korszerű képzése és külföldi továbbképzése; a magyar zsidók (érthető és indokolt) baloldali pártok felé való fordulása nem segítette az izraelita kisebbség elfogadását; és a nemzetközi szinten is kiemelkedő kvalitású, de Magyarországon maradó kántorok az országhatárokon belülre szorultak, míg a gyermekként külföldre kerülő későbbi kántorok világnagyságok lettek.

Doktori kutatásaimban nem pusztán a kommunista diktatúra és a kádári konszolidáció korszaka zsidópolitikájának vizsgálatára, valamint a magyarországi zsidóság konstans identitáskrízisére és az ebből, valamint a soá veszteségeiből egyenesen következő fővárosi vallásvezetői kontraszelekció és vidéki hitéleti agónia feltérképezésére fordítottam kiemelt figyelmet, de annak megválaszolására is, hogy honnan, milyen társadalmi rétegekből, milyen okból és milyen céllal érkeztek a II. világháború pusztítása és a negyvenes-ötvenes évek emigrációs hulláma által számában és hitében megtépázott zsidóság emblematikus kántoregyéniségei?

A téma vizsgálatát nem csupán feldolgozatlansága indokolta: ma Magyarországon a gazdasági-morális instabilitás, az értékkonszenzus-teremtés és a társadalmi szolidaritás alapvető hiánya miatt egyesek ismét az antiszemitizmus és antijudaizmus kipróbált és a Kárpát-medencében mindig hatásos ütőkártyájához nyúlnak.

Egy kisebbség hagyományainak, kultúrájának megismerése eloszlathatja a kisebbséggel szembeni előítéleteket.

Nemkülönben indokoltnak tűnt a gondolatébresztő összegzés az otthoni, családi zsidó szellemű nevelés több évtizedes hiánya, a vallástanítás elmaradása, és az istentiszteteken való részvétel megfogyatkozása okán.

1. **Források és kutatási módszerek**

Az értekezés tárgyát gyakorló kántorként, klasszikus képzettségű énekművészként és kutató bölcsészként egyaránt vizsgáltam.

A témamegjelöléskor felvetett kérdések történeti-társadalmi hátteréről könyvtárnyi irodalom született. A háború utáni évtizedek mindennapos chazan-létének részleteibe azonban oral history-interjúk segítségével nyerhettem betekintést, amelyeket a szóban forgó időszak még élő kántoraival és más szemtanúkkal készítettem.

Zenei aspektusból már nem volt ilyen kedvező a kutató helyzete. Magyarországon a nyilasuralom, a II. világháború és az azt követő kommunista diktatúra sajátosságai miatt a zenei élet a mai napig nem szerzett széles körben tudomást a zsidó művészi veszteségekről. Holott ahogy nagy reményekre jogosító klasszikus zsidó zeneszerzők és zeneművészek, úgy a tradicionális liturgiai muzsika emlékei is eltűntek (jórészt nyom nélkül) a vészkorszak füstjében.

Nem kevésbé tragikus tény, hogy míg korábban évszázadokon át adták egymásnak szájról szájra az ősök és utódok a dallamokat, a díszítéseket, a kántori kantilláció artisztikumát, a zenei szokásokat; a deportálással örökre odavesztek azok a generációk, amelyek az ősi liturgiai hagyományok birtokában voltak. Néhány túlélő kántor, pár gyönge minőségű felvétel és egy-két megsárgult kotta idézte fel csupán a kutató számára azokat a nuszach-elemeket, amelyek Máramarosszigettől Hajdúsámsonig, Szatmárnémetitől Mádig, Bodrogkeresztúrtól Újpestig jellemezték a zsidó zenei liturgiát, s ez annak ellenére is limitált forrásanyagnak tekinthető, hogy a mai zsidó liturgikus hangzásvilág a Kárpát-medencében – noha a zsidóság hányattatott sorsából következően nemigen beszélhetünk olyan egységes liturgikus zenéről, mint például a katolikus egyház esetében – alapvetően abból a népszerű zenei gyakorlatból áll össze, amelyet már szüleink, nagyszüleink is jól ismertek, így viszonylag uniformizáltnak mondható.

Mindezek fényében a háború utáni évtizedek mindennapos chazan-létének részletei, illetve az előimádkozói funkciót hivatásszerűen gyakorlók társadalmi betagozódása tekintetében egyaránt a releváns zsidó sajtó, az oral history-interjúk, továbbá az archív dokumentumok, fotók, antikvár családi relikviák jelentették elsődlegesen a vizsgálható korpuszt Magyarországon és külföldön folytatott kutatásaim során.

A disszertáció IV. fejezetében tárgyalt kántori életművek feltérképezése mindhárom esetben a fellelhető zenei és életrajzi dokumentumok alapján történt. Stern László és Lóránd Márton nem pusztán azért kapott megkülönböztetett helyet e kutatás keretein belül, mert a szóban forgó évtizedek legcsillogóbb kántori karrierjeit tudhatták magukénak. Művészeti pályájuk és életfeltételeik összessége a többi kántor sorsának alakulása szempontjából ugyancsak relevánsnak tekinthető, tehát általánosító következtetések levonását is lehetővé teszi.

1. **Szándékok, célok**

Szándékaim szerint, kutatásom eredményeképpen, tiszta és hű képet kaphatunk az elmúlt fél évszázad legjelentősebb magyarországi zsidó kántornagyságairól, művészetükről és szolgálatukról. Disszertációmban a magyar zsidóság liturgikus zenéjének korszakformáló személyiségein keresztül kívántam bemutatni a soá utáni chazan-lét társadalomtudományi és kántorművészeti vonatkozásait.

A kutatás a következő konkrét kérdésekre kereste a választ:

● Milyen hatással volt a II. világháború pusztítása, valamint a negyvenes-ötvenes évek emigrációs hulláma a számában megfogyatkozott és hitében megtépázott zsidóságra, illetve a zsidóság emblematikus kántoregyéniségeinek magán- és szakmai életére?

● Milyen társadalomkörnyezeti tényezők alakították a kommunista-szocialista Magyarország kántorainak egyéni és társadalmi cselekvéseit?

● Milyen szerepet töltöttek be a zsidó vallási funkcionáriusok a hívek és a közösség életében, a háború utáni kisebbségi viselkedésstratégiában, az egykori stigmatizáltak identitásának újrakonstruálásában?

● Hogyan hatott az 1956-os forradalom után tapasztalható, gyors ütemű vallási hanyatlás a magyarországi kántorok működésére? Hogyan differenciálódott a kántori feladatkör a társadalmi-politikai változások nyomán; hogyan lépett az identitásépítés, a közösségteremtés igénye a „gyönyörűségesen csengő hang” elé; hogyan artikulálódtak új szempontok és hangsúlyok a vallásgyakorlatban, a vallási szervezetek életében, a kántori működésben?

● Melyek a II. világháború utáni magyar társadalmi struktúrába való vallásvezetői betagozódás, a mindennapi létezés legjellegzetesebb szimptómái; milyenek a kántori életkörülmények, a közösségi rendezvények szituatív interakciói, és milyen a jellemző chazan-magatartás a vallás, az emberi kapcsolatok és az adott kor társadalmi-politikai rendszerének relációjában?

● Milyen változások hatottak a több évszázados előimádkozói hagyomány rituális, kognitív és élménydimenzióit determináló imádkozási és dallami intenzitásra? Hogyan öröklődött és formálódott az ünnepekkel és hagyományokkal korreláló imádkozási gyakorlat, illetve milyen okok vezettek a magyarországi intézményes kántorképzés gyors kimúlásához az ötvenes években?

**4. Tézisek**

A kutatás nyomán, a soá utáni évtizedek kántori vonatkozásában, illetve a disszertáció első traktusában megfogalmazott hipotézisekkel kapcsolatban a következő megállapítások tehetők:

a/ A II. világháború utáni zsidó kántori hivatás jelentős részben más igényeket támasztott a chazanokkal szemben, mint a háború előtti éra kántorjelenléte.

b/ A II. világháború utáni évtizedekben a zsidó kántoroknak erejükön felül kellett teljesíteniük a vallásellenes politikai hangulatban, illetve a mentálisan végzetesen megtépázott zsidóság felekezeti miliőjében.

c/ A holokauszt nem pusztán emberéletek tekintetében gyakorolt tragikus hatást, de a hagyományos lokális zsidó liturgia és kántorművészet terén is pótolhatatlan veszteségeket okozott.

d/ A holokauszt pusztítása következtében számos olyan zsidó ember foglalhatott el kántori pozíciót, akik máskülönben sosem állhattak volna omed elé.

e/ A holokauszt utáni évtizedekben bármely zsidó származású, előimádkozni képes férfiból zsidó kántor válhatott volna, ennek ellenére többször is kántorhiánnyal küzdött a budapesti hitközség.

Az oral history-interjúk alapján a következő megállapítások tehetők:

a/ Az 1948-ban beinduló kántorképzés biztos egzisztenciát ígért a nincstelen zsidó férfiaknak, ugyanakkor a képzés színvonala már nem volt a háború előtti kántori igényekhez mérhető.

b/ A biztos egzisztencia ígérete megalapozott volt ugyan, ám a poszt-holokauszt éra kántorai valójában rendkívül nehéz anyagi körülmények között voltak kénytelenek élni, családot alapítani, eltartani. Helyzetük javításának érdekében gyakran vállaltak erejükön felüli feladatokat, vagy helyezkedtek el civil másodállásban, aminek mindenekelőtt kántori működésük színvonala látta kárát.

c/ A poszt-holokauszt évtizedek legkényesebb egzisztenciális kérdése a temetői szolgálat volt: a temetések alkalmával esedékes paraszolvencia biztosabb és nagyobb bevételt jelenthetett a kántorok számára a nem túl gyakori kultúrestek honoráriumánál. Mivel koncertfellépésekre, bár-micvókra való felkészítésre vagy esküvői funkcionálásra ritkán számíthattak a kántorok, mondhatni, az ötvenes és a hatvanas években a temetés volt a „mellékes” megkeresésének egyetlen biztos módja.

d/ A korszak kántorai között nem volt baráti viszony, sőt, olykor kollegiálisnak sem volt mondható, ahogy egymással bántak. Önszerveződésről szó sem lehetett, ezért ügyeiket illetően nem tudtak közösen fellépni, mint például tették azt a rabbik.

e/ A hatvanas évek második felére Budapesten koncentrálódott a magyarországi kántortársadalom 99%-a. Az elkövetkező években-évtizedekben elenyésző volt azok száma, akik iskolai képzésen keresztül kerültek omed elé. Mégis, a hatvanas években még olyan sokan tudtak előimádkozni a fővárosban, hogy egy-egy megüresedő álláshelyért előéneklést tarthattak a kilék.

f/ A korábban vidéken igen erős ortodoxia vészkorszaki kivéreztetésével a fővárosi és nagyvárosi neológia lett egyeduralkodóvá: ezzel tulajdonképpen muzeális leletté vált a hagyományos magyarországi házónesz.

g/ Magyarországon az 1956-os forradalmat követően fél évszázadon keresztül nem folyt olyan zsidó kántorképzés, amely hivatalos papírt adott volna a végzetteknek. Ezzel együtt összesen négyszer indult zsidó kántorképzés Magyarországon a II. világháború után, és a zsidó származáson kívül tulajdonképpen semmiféle előfeltétele nem volt a képzéseken való részvételnek. A 21. század négy kántori alapkövetelményből (vokális adottság, liturgiai felkészültség, lejnolási képesség, zeneelméleti tudás) a 20. század második felében csak az első kettő volt reális elvárás, azok közül is a vokális adottság csak módjával.

h/ A vizsgált negyedszázadban két történelmi kataklizma volt a legnagyobb hatással a magyarországi zsidó kántorok működésére: a holokauszt és a kommunista-szocialista államhatalom regnálása. Mindkettő a legmélyebb rétegekig és a legapróbb részletekig befolyásolta a chazanok funkcionálását – s persze életét.

i/ A vizsgált időszak számos chazanja képes volt olyan kántorművészeti produkciókat nyújtani, amelyek bevonzották az embereket a templomokba. Ugyanakkor ez sem volt elegendő ahhoz, hogy oldja vagy neutralizálja a korszak (és a jövő) magyarországi zsidóságának két legjelentősebb drámáját:

– két nagy elvándorlási hullámban a fiatalabb nemzedékek zöme elhagyta az országot és jellemzően az idősek maradtak

– azon kevés zsidó származású fiatal, akinek a szülei mégis maradtak, évtizedeken át semmiféle vallási oktatásban nem részesült, sőt, számos esetben a szülők még a származásukat is elhallgatták a gyermekeik előtt.

j/ Az interjúk során több név felmerült a vizsgált korszak legjobbnak tartott kántorai között, ám a vélemények összesítése után egyértelműen két chazan személye tűnik megkerülhetetlennek: Stern Lászlóé és Lóránd Mártoné. A két chazan esetében azonban a leglényegesebb különbséget, érdekes módon, nem a vokalitás vagy a liturgia területén exprimálták a megkérdezettek. Leglényegesebb különbségként újra és újra a vallásosság mélysége, a szóban forgó kántorok valláshoz való, pregnánsan eltérő viszonyulása artikulálódik az interjúkban.

k/ Szorongató kettősség jelenik meg az interjúk analizálása során a kántorrá válás lehetősége és a realitás között: noha többször is lehetőség adódott rá, hogy iskolai keretek között sajátítsák el zsidó fiúk-férfiak a kántori hivatást, s noha számos példát láthatunk az autodidakta felkészülésre is, mégis, a tárgyalt korszak tekintetében állandónak volt mondható a kántorhiány. Ezzel kapcsolatban nem tudtak konkrét felvilágosítással szolgálni az interjúalanyok, az okok mégis kirajzolódnak a mondataik mögött:

a/ egzisztenciálisan nem volt igazán vonzó a kántori pálya

b/ a kommunista éra alapvetően vallásellenes attitűdje és a holokauszt megismétlődésétől való félelem elriasztotta a potenciális jelölteket a kántori tanulmányoktól.

**5. A kutatómunka összefoglalása**

Kutatásom, melynek során a soá utáni évtizedek kántori vonatkozásait igyekeztem feltárni, szélesebb szociológiai perspektívából is utilisnak tekinthető eredményeket hozott. Vizsgálataim szerint a kántorok – hitéleti alkalmazottként a kor társadalmi struktúrájába való – szociális beilleszkedése a hagyományos szociológiai topográfiára utal. A hivatás funkciójának értékrendi sajátossága viszonylagos pontossággal artikulálható: a zsidó kántori szolgálat tipikus attribútuma a közösségi-közéleti elkötelezettség, illetve a hit- és család-orientált irányelv.

A Teremtőhöz való viszony azonban mégis más a vizsgált korszakban, mint amit egyéb történelmi periódusok zsidóságának hithez való viszonyában megfigyelhetünk: a Mindenható nem pusztán egyfajta metafizikai entitás, de egész egyszerűen az egzisztálás, hovatovább a túlélés alapvetése. Az imába, a hitbe való kapaszkodás, s ennek nyomán a rabbinikus-kántori jelenlét adekvát mentálhigiénés kapaszkodó a holokausztot átélt, súlyosan sérült pszichéjű zsidóság számára. A zsinagógai vallási alkalmazottak – még a háborús időszak zsidóságot érintő társadalmi megrázkódtatásai közepette gyakorolt altruista közösségi szerepüket is felülmúlva – egész egyszerűen az autentikus létezés megtestesítői.

Ugyanakkor a korszak jellemző kántori magatartásformájának problematikája épp a speciálisan változó hivatásbeli elvárásokhoz szükséges személyiségjegyek megléte vagy nem léte.

Az általam felkutatott és feldolgozott, érzésem szerint felbecsülhetetlen eszmei értékkel bíró fotók, levelek és különféle iratok (zömük megtekinthető a disszertációt záró *Függelék/Képmelléklet* című fejezetben), valamint a vonatkozó szakirodalomban való elmélyülés biztosította a terveim szerinti produktivitást azon kérdések megválaszolásában, mint hogy milyen lehetett zsidónak lenni a kommunista Magyarországon, mit takart a zsidó kántori lét a II. világháborút követő évtizedekben, valamint hogy miképp működött és hogyan élt a magyarországi chazanut negyedszázadának két kiemelkedő kántoregyénisége.

Disszertációmat öt fő fejezetre osztottam.

Az első nagy fejezetben a témafelvetést a módszertani elvek bemutatása követte. (*Bevezetés*)

A második fejezetben a soá utáni társadalmi és hitéleti változások, illetve a kádári konszolidáció idején jellemző zsidó szocializációs és vallási státusz került bemutatásra. (*Zsidónak lenni a kommunista Magyarországon*)

A harmadik fejezetben szociológiai-történelmi, illetve liturgiai aspektusból vizsgáltam az elementáris változásokra kényszerülő magyarországi kántortársadalmat és kántorművészetet. (*Zsidó kántori lét a II. világháborút követő évtizedekben*)

A negyedik fejezetben Stern László és Lóránd Márton életének és munkásságának bemutatására került sor. (*A magyarországi chazanut negyedszázadának két kiemelkedő kántoregyénisége*)

Az ötödik fejezetben az oral history-interjúk olvashatók. (*Interjúk*)

Meglátásom szerint ez utóbbi fejezettel vált igazán teljessé e disszertáció elkészítését leginkább determináló célom megvalósulása. Az interjúk alapján kirajzolódik a kor zsidó kántoraira jellemző magatartásforma, művészetük *in floribus* kiteljesedése és hatása, illetve a hivatással járó specifikus pszichoszociális dimenzió.

**Publikációk, előadások**

**Oktatói tevékenység**

• Előadó az ELTE BTK Kulturális Menedzser szakán (tárgy: *Művészetmenedzselés*)

• Előadó a KOS Újságíró Iskolában (tárgy: *A elitkultúra és a bulvár viszonya*)

• Vendégtanár a Tel Aviv-i TACI kántorintézetben (tárgy: *Klasszikus hangképzés*)

• Nyolcszáz író-olvasó találkozó 2010 és 2018 között iskolákban, könyvtárakban (tárgy: *Az olvasás fontossága, A zsidó élet érdekességei, A kreatív írás mint szakma, Zsidó zenei csemegék*)

• Háromszázötven kántori megjelenés itthon és külföldön, a zsidó liturgikus és népzene megismertetésének szolgálatában (fontosabb külföldi szereplések: Párizs, London, Bécs, Jeruzsálem, Berlin, Genf, Velence, Hannover, Leeds, Manchester, Prága, Göteborg, Kassa, Beregszász, Kolozsvár, Szabadka, New York, Miami, Washington, Toronto)

**Ösztöndíj, tudományos kutatás támogatása**

• Tudományos ösztöndíjak az egyetemista években – külföldi kutatás támogatása a *Művészettámogatás és alkotói Public Relations az angolszász országokban* témában (London és Bécs, 1994), illetve külföldi tanulmányok elősegítésére (Stuttgarti Állami Zeneakadémia, 1996)

• TACI-ösztöndíj – kutatás a klasszikus chazanut és a kelet-európai nuszach tárgykörében a jeruzsálemi Nemzeti Könyvtárban (Givat Ram) és a Cantorial Institute könyvtárában (Tel Aviv)

• Doktori ösztöndíj – magyar állami ösztöndíj 30 hónapig PhD tanulmányok folytatására, valamint az Ernst Ludwig Alapítvány 36 hónapos doktori ösztöndíja a Potsdami Egyetem Vallástudományi Tanszékén való PhD tanulmányokra (10 hónapra vonatkozó összeg került felhasználásra)

**Előadások**

• Pedagógus Találkozó, 2010. Vác – téma: *Az olvasói magatartás változása a rendszerváltás után*

• Országos Könyvtáros Találkozó, 2011. Debrecen – téma: *Miért kell újramesélni a klasszikusokat?*

• Könyvszalon, 2011. Győr – téma: *Létezhet-e jogos bosszú a tórai kultúrkörben?* (Tudományos vita az *Amikor a Bosszú Angyala sír* regény alapján)

• Előadás a Magyar Tudomány Ünnepe alkalmából *Identitás és emlékezet* címmel megrendezett hittudományi konferencián *Az élmény szerepe az identitás kialakulásában* címmel (Országos Rabbiképző – Zsidó Egyetem, 2012. november 27.)

• Előadások az Országos Rabbiképző – Zsidó Egyetem Szabadegyetemének keretein belül 2013. február 21-én Budapesten és április 26-án Győrben, *A zsidó kántorok fénykora* címmel

• Előadások a 2014-es őszi szemeszterben a Potsdami Egyetem Zsidó Teológia szakán, illetve a *Sunday Lectures in der Berliner Synagoge in der Pestalozzistraße* rendezvénysorozat keretein belül a Pestalozzistraße-i Zsinagógában – a queensi Temple Sholom zsinagóga kántora, Josee Wolff és Tovia Ben Chorin főrabbi felkérésére. (Téma: *A Kárpát-medencében honos Askenáz II. zenei hagyományok háttérbe szorulása a II. világháború után*)

• Előadás *Louis Lewandowski jelenléte a II. világháború utáni magyar chazzanutban* címmel a berlini Louis Lewandowski Fesztiválon (2013. december 19.), valamint 2014. február 2-án ugyanezzel a címmel a Jüdische Allgemeine téli workshopján, a berlini Pestalozzistraße-i Zsinagóga főrabbija, Tovia Ben-Chorin felkérésére

• Minisztériumi előadás a Bundesministerium Für Gesundheit berlini épületében *Lesen macht glücklich – Jüdische Kinder- und Jugendliteratur* címmel rendezett zsidó oktatási és gyermekirodalmi konferencián (2014. január 22.)

• Két előadás a 2014. július 10. és 14. között tartott 9. Európai Kántorkonferencián (ECA), Budapesten. (Előadáscímek: *Musaf: Nusach and Compositions – Introducing the Chazzanut in Hungary after the WWII, Congregational Singing in the Frankel Synagogue of Budapest*)

További ECA konferencia-előadások (Leeds 2015, Prága 2016) *History of Chazzanim in Budapest after the Shoah* és *What It Means to be a Chazzan in 2016* címmel

• Előadások 2014. november 20-án a bécsi Collegium Hungaricumban, valamint 2014. november 24-én az Országos Rabbiképző – Zsidó Egyetem szabadegyetemi sorozatában *Kántorlét a II. világháború utáni évtizedek Magyarországán* címmel

• 2014. november 26-án angol nyelvű előadás megtartása *A Few Points on the Unexplored Post-Holocaust Hazzan Existence in Hungary* címmel az Országos Rabbiképző – Zsidó Egyetem doktori konferenciáján

• Előadás az Országos Rabbiképző – Zsidó Egyetem doktoranduszaként a HDKE, az Olasz Kulturális Intézet, a Líra Könyvkiadó és Az Élet Menete Alapítvány rendezte, antiszemitizmussal kapcsolatos konferencián és kerekasztal-beszélgetésen a 2015-ös Könyvfesztivál rendezőinek meghívására (dátum: 2015. április 24., cím: *Érhetett-e inzultus zsidó kántorokat a származásuk miatt 1945 után?*)

• Ismeretterjesztő előadások a Fischer Iván vezette Budapesti Fesztiválzenekarral vidéki zsinagógákban, amelyek során a magyarországi zsidó zene kerül bemutatásra (2015. június 2-3-4.)

• Ismeretterjesztő előadások a zsidó zenei kultúráról a következő helyszíneken: Jászfényszarui Művészeti Tábor, Kiskunhalasi Zsidó Nyári Tábor, Szarvasi Javne Tábor, Budapesti Zsidó Kulturális Fesztivál, Debreceni IHRA Konferencia, Újpesti Ünnepi Városnapok, Szabadkai IHRA Konferencia, Európai Zsidó Kulturális Fesztivál Kolozsvár, Szegedi Zsidó Kulturális Fesztivál, Balassagyarmati Keresztény-Zsidó Párbeszédért Konferencia, valamint a Keresztény-Zsidó Tanács Ökumenikus Találkozója (2015 június-november)

• Tanszéder tartása a Bálint Házban, száz résztvevő előtt (2016. április 21.)

• Előadás a hannoveri Európai Zsidó Zenei Központban, téma: *A péntek esti és a szombat reggeli imádkozás magyarországi nuszachja* (2016. május 4.)

• Előadás a FIPP rendezte The 22nd Annual Advanced International Budapest Conference and Workshop keretén belül a Nemzeti Múzeumban *Jewish Music* címmel (2017. augusztus 29.)

Előadás a Fesztiválakadémia Világok hangja, népek zenéje ankétján *Héber dalok* címmel a Pesti Vigadóban (2017. június 15.)

• Előadás a Kaposvári Egyetem Rippl-Rónai Művészeti Karán *Zsidó kántorművészet* címmel (2017. december 6.)

**Szakpublikációk**

*Nógrádi Gergely ötven szépirodalmi, társadalomtudományi és riportkötet szerzője.*

*Alább csak a szakpublikációi kerülnek felsorolásra.*

• Írások szponzorációs problémákról valamint a kilencvenes évek megváltozott reklámhelyzetéről (a témákból készült a Magyar Rádió 1996-os hangjátékpályázatán első díjat nyert *Ki énekli a Pavarettit?* rádiójáték, valamint *A reklám nyelve* című szakpublikáció)

• Díjnyertes novellája *(Regina,* megj.: *Népszabadság, 2008. június 8.)* a kapitalista gazdaság beköszöntével végbemenő, hatalmi viszonyokat és munkavállalói attitűdöket érintő változást elemzi

• *Hogyan csináljunk Pavarottit?* – Művészetmenedzselési szakkönyv (2004)

• *A Bölcs Gyerek Könyve* – Életmóddal és gondolkodásmóddal kapcsolatos oktatókönyv (2009)

• A Yerusha című tudományos lap papíralapú és online változatában megjelenik a *Néhány gondolat a felfedezetlen magyarországi poszt-holokauszt kántorlétről* című publikáció (2015. május 20.)

• 2015. november 20. – megjelenik a doktorandusz első zsidó zenei CD-je kántori produkciókkal, valamint jiddis és izraeli dalokkal, majd ezt követi még két CD *Back To The Roots* (2016) és *Halevai* (2017)címmel. 2018 áprilisában megjelenik a doktorandusz Louis Lewandowski zenéjét bemutató CD-je

• 2015. október 15-én megjelenik A kántorművészet aranykora - Hatan a legnagyobbak közül című, a soá előtti évtizedek vezető kántorait bemutató publikáció a Yerusha magazinban

• DVD jelenik meg *Kotta és Könyv* címmel a doktorandusz zsidó zenéről tartott tiszakécskei előadásáról, amelyen liturgikus részletek is felhangzanak (2016. február 27.), valamint ugyancsak ismeretterjesztő DVD jelenik meg *V'shamru* címmel a doktorjelölt hallgató Palm Beach-i előadásának anyagából (2017. április 20.)

• A doktorjelölt hallgató három zsidó tankönyv társszerzője: *Mázel tov!* (2016), *Sálom!* (2017), *Todá!* (2017)

Előkészületben a negyedik osztályosoknak szóló hittankönyv, várható megjelenés: 2019 február

• *Ide nézek, oda nézek* – oktató gyereklexikon (2016)

• Tizenkét klasszikus regény újramesélése az alapvető magyar és világirodalmi értékek megmentéséért (2008–2017, előkészületben a tizenharmadik mű, megjelenés: 2018. augusztus 22.)

• A nagykanizsai zsinagóga európai hírű kántora, Kártschmároff Leó sábeszi istentiszteleti énekeinek kottagyűjteményének összeállítása (a szöveget és a zenei szövetet Nógrádi Gergely gondozta, megjelent 2018. március 22-én)